
Република Србија

МИНИСТАРСТВО ПРИВРЕДЕ

расписује 

ЈАВНИ ПОЗИВ

за доделу бесповратних средстава у оквиру
ПРОГРАМА ФИНАНСИЈСКЕ ПОДРШКЕ ЗА 
ПРОИЗВОДЊУ НАМЕШТАЈА И ПРЕРАДУ ДРВЕТА У 2026. ГОДИНИ
[bookmark: _Hlk223528926]Министарство привреде, у сарадњи са Фондом за развој Републике Србије, спроводи Програм финансијске подршке за производњу намештаја и прераду дрвета у 2026. години, полазећи од стратешког опредељења Републике Србије да јача домаћу производњу и подстиче развој прерађивачких капацитета како би се потрошачима понудили квалитетни домаћи производи. 
Овај програм представља конкретну меру подршке малим и микро привредним субјектима из области производње намештаја и прераду дрвета, који желе да унапреде своју производњу кроз набавку савремене опреме, увођење нових технологија и повећање енергетске ефикасности. На тај начин стварају се услови за већу продуктивност, јачање конкурентности и успешнији наступ на тржишту.
Укупно расположива бесповратна средства за реализацију Програма износе 50.000.000,00 динара.
Циљеви Програма усмерени су на: 
· јачање прерађивачке индустрије,
· повећање додате вредности домаћих производа,
· подстицање предузетништва,
· допринос одрживом и уравнотеженом економском развоју.
Право учешћа имају:
· микро и мала правна лица и задруге регистроване најкасније до 31. децембра 2024. године;
· предузетници регистровани најкасније до 31. децембра 2024. године;
· новоосновани предузетници и микро и мала привредна друштва регистрована од 01. јануара 2024. године.
Средства су намењена за суфинансирање:
· нове или половне производне опреме (до пет година старости),
· доставних возила и транспортних средстава у функцији производње,
· трајних обртних средстава (до 20% инвестиције),
· адаптације и унапређења производног простора (до 700.000,00 динара),
· набавке рачунарске опреме и софтверских лиценци.
Привредни субјекти могу остварити бесповратна средства у износу до 40% вредности инвестиције, односно до 50% у јединицама локалне самоуправе сврстаним у трећу и четврту групу развијености, чиме се додатно подржавају мање развијена подручја и стварају услови за снажнији локални економски замах.
Преостали део инвестиције обезбеђује се из сопствених средстава или из кредита Фонда за развој.
Кредит Фонда одобраваће се под следећим условима: 
1) износ кредита: до РСД 1.200.000,00;
2) рок отплате до 60 месеци, у оквиру кога је грејс период до 12 месеци;
3) каматна стопа: уз примену валутне клаузуле 2,5% годишње
4) средстава обезбеђења: 
· залога на опреми/возилу које је предмет финасирања или на другој постојећој опреми исте или веће вредности, 
· меница привредног субјекта,
· лична меница оснивача. У случају где има више оснивача, сви оснивачи морају да дају сопствене бланко менице, осим оних који имају испод 5% учешћа у власништву или су страна физичка или правна лица,
· уговорно јемство правних лица и предузетника,
· уговорно јемство физичког лица,
· полиса животног осигурања за кориснике почетнике, уколико имају 60 и више година. 
Клијент може понудити и друга средства обезбеђења у складу са Програмом Фонда.

[bookmark: _GoBack]Јавни позив је отворен до утрошка средстава, а најкасније до 04. септембра 2026. године.

	На интернет странама Министарства: www.privreda.gov.rs и Фонда: www.fondzarazvoj.gov.rs, може се преузети потребна документација у којој су ближе дефинисани сви битни елементи и правила за учешће у овом програму.

